РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/293-17

18. децембар 2017. године

Б е о г р а д

ЗАПИСНИК 36. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 15. ДЕЦЕМБРА 2017. ГОДИНЕ

Седница је почела у 10,00 часова.

Седница је, у складу сачланом 44. став 4. Пословника Народне скупштине, одржана заједно са Одбором за европске интеграције.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Горан Ковачевић, Соња Влаховић, Оливера Пешић, Србислав Филиповић, Милорад Мијатовић, Момо Чолаковић, Војислав Вујић, Саша Радуловић, Горан Ћирић, Милан Лапчевић и Золтан Пек,.

Седници је присуствовао заменик члана Ђорђе Милићевић (заменик Душана Бајатовића).

Седници нису присуствовали чланови Одбора Зоран Красић и Милорад Мирчић, нити њихови заменици.

Седници су присуствовали: др Душан Вујовић, министар финансија, Јелена Стојовић, државни секретар, Верица Игњатовић, помоћник министра, Огњен Јандрић, из Министарства финансија, и **Дијана Илић** **Зоговић,** из Републичког секретаријата за јавне политике.

На предлог председника Одбор је, већином гласова (10 „за“, четири члана одбора нису искористили своје право да гласају), утврдио следећи

Д н е в н и р е д:

1. Представљање Програма економских реформи 2018 – 2020. године.

**Прва тачка дневног реда:** Представљање Програма економских реформи 2018 – 2020. године

Програм економских реформи 2018-2020 представио је др Душан Вујовић, министар финансија.

Председница Одбора је указала да је седница Одбора сазвана као консултативна седница, да би министар финансија представио Програм који је још увек у изради, а све са циљем да се чују сугестије и предлози народних посланика.

У дискусији су учествовали чланови Одбора Саша Радуловић, Горан Ковачевић, Милан Лапчевић, Момо Чолаковић и Дејан Раденковић, Елвира Ковач и Милимир Вујадиновић, чланови Одбора за европске интеграције.

Горан Ковачевић је похвалио и подржао иницијативу да се одборима представи Програм економских реформи, јер се на овај начин стручно разговара, без примеса политичких расправа. У Србији треба тежити да јавни дуг не прелази границу од 60% БДП-а. Дефицит би требало да буде на нули или 0,5%, што би нам омогућило дугорочну макроекономску стабилност. Требало би постепено смањивати приходовну страну буџета и омогућити привреди да се развија, чиме би порески приходи који се враћају у буџет били већи. Сугестије које је Г. Ковачевић упутио министру тицале су се боље и оперативније сарадње међу министарствима, потребе да се време пореске контроле јасно дефинише, као и потребе да се уведе систем по коме би се програми субвенција у пољопривреди прилагодили пољопривредницима у различитим регионима, тако да сви имају користи, а да се та подстицајна средства употребе на најбољи могући начин.

Саша Радуловић је протествовао јер се није унапред доставила презентација коју је министар данас представљао и сматра да је презентација била испразна, без правих решења, да ово није добра дискусија о структурним реформама, јер реформи нема. Његово је мишљење да треба дефинисати проблеме на нивоу целе државе, а не само у државној администрацији, и онда разговарати на који начин би ти проблеми могли да се реше. Упутио је министру питање због чега не износи да Србија има најмањи привредни раст у региону. Истакао је да су главни проблеми у Србији огромна сива економија која би могла да се смањи пореским растерећењима привреде, затим огромни губици великих јавних предузећа, страначко запошљавање, сиромаштво, системска корупција, начин на који се привреда финансира. На крају излагања је закључио да извршна власт својим односом према парламенту показује непоштовање према народним посланицима.

Милан Лапчевић је истакао да би састанци овог типа требало да буду бар шест месеци раније, тј. у време када буџет почиње да се пројектује. У Србији постоји велики број стратегија које би требало да буду основ за пројектовање буџета и треба постићи договор око средстава која би се за те намене опредељивала. Сугестија је да би политика Владе у наредном периоду требала да се сконцетрише на решавање проблема јавних предузећа, на затварање разних агенција и комисија које се баве истим или сличним пословима, на равномеран регионални развој, на подстицајну пореску политику и на реформу пореске управе.

 Момо Чолаковић је похвалио програм реформи, али је сугестија Влади да те реформе иду брже уз очување фискалне стабилизације, која би у наредном периоду требало да буде мање рестриктивна, као и да се више улаже у индустрију. Сугестија је и да не треба занемарити потребе старијих грађана, због чега је веома битно да се обезбеде инвестиције у бање или изградњу неког већег геронтолошког центра за грађане који су навршили свој радни век.

 Дејан Раденковић је истакао значај стабилних и уравнотежених јавних финансија и дао сугестију за реформу пореске управе, указујући да је потребно обезбедити много бољи положај запослених у пореској управи, на чињеницу да порески инспектори морају да буду заштићени, да морају да буду стручни и да им се мора омогућити стално стручно усавршавање, како би могли свој посао да обављају квалитетно.

 Министар финансија др Душан Вујовић се захвалио присутним народним посланицима на упућеним сугестијама и потврдио да ће овакви конструктивни састанци бити одржавани чешће, јер је веома значајно да извршна власт и народни посланици сарађују у раду због добробити свих грађана.

 Седница је завршена у 12,10 часова.

 Седница је тонски снимана.

 СЕКРЕТАР ПРЕДСЕДНИК

Љиљана Милетић Живковић др Александра Томић